《和丹阳徐文度令君》
宋代·刘宰

微生叹数奇，衰疾久见面。
遥闻乡大夫，今日潘怀县。
列宿罗胸乡，可但书万卷。
抚宇究衷曲，诛求无俗见。
已多钟子知，且上北面荐。
顾以疾自歉，往见身如绊。
缅想沧浪台，吏退足清燕。
诗坛建旗鼓，来往纷俊彦。
未修维梓敬，徒起临渊羡。
邂逅得披承，英风起衰懦。
靦颜谢不敏，多言几诞谩。
归来饬泓颖，秋暑尚严惮。
居然得新诗，大篇惊趣辨。
瑟缩缀苦语，缄题寄回便。
何当重扣门，一奏白石粲。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。